Malta hija fost l-iktar pajjiżi b’attitudni pożittiva lejn l-Unjoni Ewropea u l-istituzzjonijiet Ewropej. Dan joħroġ minn stħarriġ tal-Ewrobarometru tal-Parlament Ewropew. Il-bicca l-kbira tal-Maltin, li jammontaw għal 69 fil-mija, għandhom fiduċja fl-Unjoni Ewropea u l-istituzzjonijet tagħha. Bħall-Maltin hemm il-Belġjani u ċ-ċittadini tal-Lussemburgu b’attitudni pożittiva lejn l-Unjoni; filwaqt li ċ-Ċiprijotti, it-Taljani u ċ-Ċeki huma l-iktar li jaraw lill-Ewropea b’lenti negattiva. L-Ewrobarometru li stħarreġ kif jaħsbuha l-Ewropej wara l-elezzjonijiet tal-Parlament Ewropew li saru f’ Mejju li ghadda, sab li l-fiduċja tal-Maltin fl-Unjoni Ewropea żdiedet b’4 fil-mija meta mqabbel mar-riżultati ta’ stħarriġ simili li sar wara l-elezzjonijiet tal-Parlament Ewropew ta’ 5 snin ilu. Tlieta u sittin fil-mija tal-Maltin qalu li jaħsbu li l-Parlament Ewropew jagħti widen għal problemi taċ-ċittadini Ewropej. Jirriżulta wkoll li f’10 snin mindu Malta bdiet tifforma parti mill-Unjoni Ewropea, 68 fil-mija tal-Maltin iqisu s-sħubija bħala tajba u 76 fil-mija iqisuhom qrib l-Ewropa. Fil-kumplament tal-pajjiżi msieħba fl-Unjoni, ix-xejriet m’humiex daqstant pożittivi. Dan joħroġ ukoll mir-rata ta’ partiċipazzjoni tal-votanti li vvutaw fl-elezzjoni tal-Parlament Ewropew. Ir-rata ta’ participazzjoni fil-votazzjoni baqgħet ta’ 43 fil-mija fl-istess livell ta’ ħames snin ilu. Wieħed u tmenin fil-mija tal-Maltin iħossu li kienu nfurmati sew qabel m’għażlu lill-kandidati li xtaqu li jirrappreżentawhom fil-Parlament Ewropew għall-ħames snin li ġejjin. L-immigrazzjoni kienet il-kwistjoni ewlenija li nfluwenzat lill-elettorat; tema li saret ukoll ta’ tħassib fuq livell Ewropew; għalkemm mhux daqs il-qgħad, li kienet l-iktar problema f’moħħ l-Ewropej. L-istħarriġ sar fuq medda ta’ xahar, eżatt wara li saru l-elezzjonijiet tal-Parlament Ewropew. Fih ġew mistħarrġa l-veduti ta’ 27,000 ċittadin Ewropew fosthom madwar 400 Malti.